Shtepia e Bardhë thekson pakënaqësitë me Kinën dhe Rusinë mbi votën për Sirinë
Sekretari i shtypit Carney tha se Shtetet e Bashkuara nuk po shqyrtojnë armatosjen e opozitës siriane për momentin
Ndërkohë që Shtetet e Bashkuara punojnë me partnerët e tyre ndërkombëtar për të shtuar presionin ndaj presidentit Assad, përfshi planin e ri për grupin “Miqtë e Sirisë, Shtëpia e Bardhë vazhdon të shprehë pakënaqësinë lidhur me Kinën dhe Rusinë. Pas vetos ndaj rezolutës së Këshillit të Sigurimit të shtunën, ambasadorja amerikane në Kombet e Bashkuara Susan Rice, tha se Shtetet e Bashkuara ishin të indinjuara nga votat, për të cilat tha se ndaluan vendet anëtare që të trajtonin krizën që po thellohet në Siri dhe kërcënimin në rritje ndaj paqes dhe sigurisë rajonale. Në konferencën për shtyp në Shtëpinë e Bardhë të martën, sekretari i shtypit Jay Carney u pyet nëse zoti Obama do të përdorte të njëjtën gjuhë që kishte përdorur ambasadorja Rice. Ai tha se ndjenjat që kishte shprehur zonja Rice, reflektojnë zhgënjimin e madh me Kinën dhe Rusinë. Zoti Carney po ashtu u pyet lidhur me komentet që ka bërë në Kongresin amerikan senatori i pavarur Joseph Lieberman për Sirinë. Duke folur për shtypin, zoti Lieberman tha se besonte se komuniteti ndërkombëtar ka nevojë të ndërmarrë veprime të mençura, përfshi armatosjen e Ushtrisë së Lirë Siriane. Sekretari i shtypit Carney tha se Shtetet e Bashkuara nuk po shqyrtojnë armatosjen e opozitës, për momentin. Ai foli për tematikën e diskutuar me grupin “Miqtë e Sirisë”. Zëdhënësi i presidentit Obama nuk pranoi të futej në detaje rreth atyre që janë diskutuar përveçse ndihmave humanitare. Lidhur me vizitën në Damask nga Ministri i Jashtëm i Rusisë Sergei Lavrov, zoti Carney tha se Rusia duhet ta kuptojë se “mbështetja e plotë për Assadin është një recetë për dështim.”